Хероји наших дана

 Реч херој већ дуго постоји. Али њено значење се временом променило. Некада су хероји носили тешке оклопе, проливали крв и зној борећи се за отаџбину. Људи су наздрављали и певали у име њиховог јунаштва. Но њихова душа је и даље присутна – осећамо је кроз стихове, мада се они више никада неће попети на коња и одјахати у битку. Данас су свету потребни нови јунаци који ће се борити за нас. Не мислим на филмске звезде и певаче. Они можда јесу хероји у неком њиховом, идеалном свету, али за стваран свет у коме има и болесних и гладних људи, потребни су другачији хероји.

 Заправо, сви ми смо на неки начин хероји. Сви смо се спремали за битку са проблемима. Сви смо бар једном покушали мачем да сасечемо бол и неправду. Сви смо једном храбро сели на коња и тужно изјахали из детињства. Сваким од нас тече бар мало храбрости и јунаштва. Ти наши проблеми и битке које смо као деца водили нису значајне као оне описане у епским песмама, али ми ћемо се тих битака са осмехом сећати као велики.

Неки људи су већи хероји од других. Ти људи се не боре само са сопственим проблемима, већ се носе са проблемом неколико стотина, па и хиљада људи. То је велики терет за једног човека, али њима је стало до других, до њихових живота и среће. Хероји су они који дају део себе да би помогли другима. Такви људи су ретки у данашњем свету. Многи не маре што тамо неки вирус убија стотине људи, што људи гладују, сто немају пијеће воде, што на Атланском океану плута смеће површине Француске. Једноставно људи не разумеју да неко живе тешко, теже од њих. Они сматрају да пошто тај вирус, то смеће никада неће доћи до њих, нема разлога да воде рачуна о томе и да се брину. Данашњи хероји неће само одмахнути руком када чују овакве чињенице. Они ће се озбиљно забринути и покушати да је промене.

Сви бисмо ми да будемо хероји. Сви бисмо хтели да нас људи памте по нечему. Али не можемо сви носити тешки оклоп и борити се против Турака, не можемо сви ни открити лек против неке болести.

Али можемо нешто друго. Можемо се осмехнути тужном, можемо дати сиромашном, можемо пружити руку усамљеном. Онда ћемо у њиховим очима бити прави хероји. Тада заправо није ни важно шта други мисле.

 Херој је онај који буди срећу у душама других.

 Мила Шушић